มือมืดดักยิงสาวใหญ่ดับกลางสวนปาล์ม ตร.กระบี่พุ่งปมขัดแย้งส่วนตัว
เครดิตภาพ : กู้ภัยมูลนิธิประชาร่วมใจ,คนร้ายก่อเหตุดักยิงสาวใหญ่ด้วยปืน 9 มม.ดับกลางสวนปาล์มที่กระบี่ ผัวตามไปดูโดนไล่ยิงรอดหวุดหวิด ตร.เร่งสอบหาเบาะแสคนร้าย เบื้องต้นมุ่งปมสังหารจากเรื่องความขัดแย้งส่วนตัว,เมื่อเวลา 08.00 น. วันที่ 16 ม.ค.2562 ร.ต.ท.พิพัฒน์ วงเดช รอง สว.(สอบสวน) สภ.เขาพนม จ.กระบี่ รับแจ้งมีเหตุยิงกันที่บ้านเลขที่ 89/2 หมู่ 7 บ้านคลองแห้ง ต.เขาพนม หลังรับแจ้งจึงรายงานผู้บังคับบัญชาทราบตามลำดับแล้วพร้อมด้วย พ.ต.อ.ขจิตร คงปราบ ผกก.สภ.เขาพนม พ.ต.อ.พิษณุ พ่วงพร้อม ผกก.สส.ภ.จ.กระบี่ ตำรวจชุดสืบสวน จนท.พิสูจน์หลักฐาน ภ.จ.กระบี่ จนท.กู้ภัยมูลนิธิประชาร่วมใจ รุดไปยังที่เกิดเหตุ,จุดเกิดเหตุ เป็นพื้นที่สวนปาล์มติดกับบริเวณบ้าน พบกองเลือด 1 กอง ปลอกกระสุนปืนขนาด 9 มม. ตกอยู่ 3 ปลอก รองเท้าฟองน้ำ 1 คู่ ห่างออกไปจากจุดแรกประมาณ 100 ม. พบปลอกกระสุนปืนขนาดเดียวกันอีก 2 ปลอก จึงเก็บไว้เป็นหลักฐาน ส่วนคนถูกยิงทราบชื่อคือ นางละม่อม ศรีสุวรรณ อายุ 53 ปี อาชีพทำสวนปาล์ม เจ้าของบ้าน ถูกยิงเข้าบริเวณกรามขวาทะลุกกหูซ้าย 1 นัด กลางอกทะลุหลัง 1 นัด ถูกนำตัวส่ง รพ.เขาพนม แต่เสียชีวิตระหว่างนำส่ง ห่างจากบ้านที่เกิดเหตุประมาณ 500 เมตร ที่บ้านของนายประเสริฐ ศรีสุวรรณ อายุ 49 ปี น้องสามีผู้ตาย พบนายประชา ศรีสุวรรณ อายุ 52 ปี สามีของผู้ตาย นั่งอยู่ในอาการตกใจกับเหตุการณ์ที่เกิดขึ้น,สอบปากคำนายประชา เบื้องต้น ทราบว่า ก่อนเกิดเหตุ ขณะที่ภรรยากำลังเก็บหมาก อยู่บริเวณจุดเกิดเหตุ มีคนร้าย 2 คน สวมหมวกไหมพรม สวมเสื้อแขนยาวสีดำ ดักซุ่มอยู่ในสวนปาล์ม ใช้อาวุธปืนยิงใส่ภรรยา 3 นัด จนล้มลง ขณะเกิดเหตุตนนั่งดื่มกาแฟอยู่ด้านหน้าบ้าน พาได้ยินเสียงปืน ก็วิ่งไปดู คนร้ายก็วิ่งเข้ามาหาตน พร้อมยิงปืนใส่ 2 นัด ตนตกใจจึงวิ่งหนีมาที่บ้านน้องชายที่อยู่ห่างกัน 500 เมตร จากนั้นคนร้ายขับรถ จยย.ยี่ห้อฮอนด้าเวฟ สีน้ำเงินจำทะเบียนไม่ได้ หลบหนีออกไป ตนและญาติๆ จึงวิ่งกลับเข้าไปช่วยภรรยา นำร่างส่ง รพ.แต่เสียชีวิตไปก่อนแล้ว,ขณะที่นายประเสริฐ น้องชายนายประชา กล่าวว่า ช่วงเกิดเหตุขณะที่ตนกำลังกรีดยางอยู่ที่ใกล้บ้าน ได้ยินเสียงปืนดังประมาณ 4-5 นัด จากนั้นไม่นานเห็นพี่ชายวิ่งหนีมาที่บ้าน บอกว่าภรรยาถูกยิง จากนั้นไม่นานก็มีรถ จยย.มีชาย 2 คนขับหนีออกมาผ่านทางหน้าบ้านไป พวกตนก็รีบวิ่งไปช่วยพี่สะใภ้ แต่ช่วยไว้ไม่ทัน เสียชีวิตไปก่อนแล้ว,ต่อมาตำรวจนำศพผู้เสียชีวิต ส่งไปตรวจพิสูจน์อีกครั้งที่ รพ.เขาพนม พร้อมทั้งนำตัวนายประชา สามีผู้ตาย ไปสอบหาข้อมูลเพิ่มเติมที่ สภ.เขาพนม เบื้องต้นตั้งประเด็นสังหารไปที่เรื่องความขัดแย้งปัญหาส่วนตัว ซึ่งจะเชิญตัวญาติๆ พร้อมทั้งลูกชายของผู้ตายมาสอบสวนอย่างละเอียดอีกครั้ง ว่าผู้ตายเคยมีปมความขัดแย้งกับใครบ้างหรือไม่ ส่วนพฤติการณ์ของมือปืนที่ก่อเหตุ เชื่อว่าไม่น่าจะเป็นมือปืนรับจ้าง ซึ่งตำรวจจะเร่งสืบสวนหาเบาะแสอีกครั้ง.
คนร้ายก่อเหตุดักยิงสาวใหญ่ด้วยปืน 9 มม.ดับกลางสวนปาล์มที่กระบี่ ผัวตามไปดูโดนไล่ยิงรอดหวุดหวิด ตร.เร่งสอบหาเบาะแสคนร้าย เบื้องต้นมุ่งปมสังหารจากเรื่องความขัดแย้งส่วนตัว
ยิงกันตาย,ยิงในสวนปาล์ม,สภ.เขาพนม,กระบี่,ความขัดแย้งส่วนตัว,ข่าวทั่วไป